KIRJALLINEN KYSYMYS P-2108/01 esittäjä(t): Jeffrey Titford (EDD) komissiolle. Uusi banaanien tuontijärjestelmä.



Virallinen lehti nro 040 E , 14/02/2002 s. 0189 - 0190



KIRJALLINEN KYSYMYS P-2108/01 esittäjä(t): Jeffrey Titford (EDD) komissiolle (6. heinäkuuta 2001) Aihe: Uusi banaanien tuontijärjestelmä Viitaten komission jäsenen Franz Fischlerin vastaukseen kirjalliseen kysymykseeni P-1511/01(1), pyydän vastausta seuraaviin kysymyksiin: - Kysymys ei ole siitä, etteikö olisi tärkeää päästä sopimukseen USA:n kanssa, vaan siitä, että sopimus ei saisi aiheuttaa vakavaa vahinkoa Ison-Britannian banaanintuontiyrityksille. Siksi haluaisin kysyä komissiolta miksi se on sivuuttanut niiden vastalauseet sekä European Community Banana Trade Associationin, Costa Rican banaaniviljelmien työntekijöiden liiton (SITRAP), National Chamber of Independent Banana Producers S A:n, Ranskan banaanintuojien neuvoston (CSIB), neuvoa-antavan banaanikomitean ja monien muiden esittämät vastalauseet? - Voiko komissio vastata neuvoa-antavan banaanikomitean järjestelmää kohtaan esittämään voimakkaaseen kritiikkiin, joka perustuu siihen, että siitä on vakavaa haittaa Ison Britannian ja EU:n banaanikaupalle ja Karibian alueen tuottajille, että se on syrjivä ja että täytäntöönpanolle asetetussa aikataulussa ei ole riittävästi aikaa neuvotella uudelleen merkittävistä hedelmien hankinnasta ja kuljetuksista tehtäviä sopimuksia koskevista tarkistuksista? (1) EYVL C 350 E, 11.12.2001. Franz Fischlerin komission puolesta antama vastaus (4. syyskuuta 2001) Komissio muistuttaa arvoisaa parlamentin jäsentä siitä, että Yhdysvaltojen ja Ecuadorin kanssa oli saatava aikaan järjestelyt kaupparauhan palauttamiseksi yhteisön ja sen tärkeimpien banaanialan kumppaneiden välille. Jatkuva riita vahingoitti kaikkia alan toimijoita. Todettakoon vielä, että toteutetut järjestelyt ovat melko tasapuoliset, sillä ne tyydyttävät yhteisön kauppakumppaneita ja niiden avulla yhteisön markkinoilla onnistutaan säilyttämään alan toimijat/maahantuojat, kun huomattava osa tariffikiintiöistä on varattu muille kuin perinteisille toimijoille. Komissio haluaa tässä yhteydessä painottaa myös sitä, että neuvoston asetuksen (ETY) N:o 404/93 soveltamista koskevista yksityiskohtaisista säännöistä banaanien tuontia yhteisöön koskevan menettelyn osalta 7 päivänä toukokuuta 2001 annetussa komission asetuksessa (ETY) N:o 896/2001(1) säädetyistä hallintomenettelyistä keskusteltiin ennakkoon kaikkien ammattipiirien kanssa joko suoraan yksittäisten toimijoiden kanssa tai Euroopan banaanintuojajärjestön (ECBTA) välityksellä. Historiallisin menetelmin toteutettavasta tariffikiintiöiden hallinnosta on hyötyä myös maahantuojien turvallisuudelle, erityisesti niiden suhteissa alan raaka-ainetuotannossa ja jalostuksessa vaikuttaviin kauppakumppaneihin. Lisäksi kun todistusten myöntämiseen annetaan lupa, säilytetään järjestelmän dynaamisuus. Afrikan, Karibian ja Tyynenmeren alueen valtioille (AKT-maat) on varattu kiintiö 1. tammikuuta 2002 alkaen, mutta se edellyttää banaanialan yhteisestä markkinajärjestelystä 13 päivänä helmikuuta 1993 annetun neuvoston asetuksen (ETY) N:o 404/93(2) muuttamista uudelleen. (1) EYVL L 126, 8.5.2001. (2) EYVL L 47, 25.2.1993.